KTB โบรกฯแนะ“สะสม”ลุ้นผลงานปี 61 กำไรโต 39% แนะซื้อเป้า 21.90 บ.
KTB โบรกฯแนะ“สะสม"ลุ้นผลงานปี 61 กำไรโต 39% แนะซื้อเป้า 21.90 บ.
14 มิ.ย. 2561

บล.ไอร่า ระบุในบทวิเคราะห์วันนี้(14 มิ.ย.) ว่า ธนาคารกรุงไทย จำกัด (มหาชน) หรือ KTB คาดเป็นโอกาสในการสะสม โดยเฉพาะในช่วงที่ราคาปรับลดลง แม้ศาลล้มละลายกลาง มีคำสั่งให้งดขายทรัพย์ของ AQ (ที่ดิน 4,300 ไร่) เฉพาะในวันนี้ (6/6/61) ซึ่งก่อนหน้านี้คาดหากประมูลสำเร็จ คาด KTB มีกำไรพิเศษ 8,500 ล้านบาท (EPS ประมาณ 0.60 บาท) คาดเพิ่ม Target Price อีก 0.40 บาท อย่างไรก็ตามยังไม่ได้รวมไว้ในประมาณการ
KTB ยังมีประเด็นน่าสนใจ จากสำรองหนี้ลดลงจากปี’60 แม้คาดสินเชื่อจะเติบโตไม่โดดเด่นเมื่อเทียบกับคู่แข่งในระดับเดียวกัน แต่ภายใต้นโยบายของ KTB ที่ต้องการปรับลดสินเชื่อที่มีความเสี่ยง เช่น สินเชื่อโรงสี และสินเชื่อสหกรณ์ เป็นต้น ทำให้คาดกำไรสุทธิเติบโตโดดเด่นจากสำรองหนี้ 32,000 ล้านบาท ลดลงจาก 44,000 ล้านบาท เมื่อปี’60 (รวมสำรองหนี้ EARTH จำนวน 12,000 ล้านบาท) ขณะที่ KTB ตั้งเป้าหมายสำรองหนี้ในปี’61 ไม่เกิน 30,000 ล้านบาท ขณะที่คาดเงินปันผล 0.89 บาท/หุ้น หรือคิดเป็น Dividend Yield ประมาณ 5.12%  ประเมินราคาเป้าหมาย 21.90 บาท อิง PBV ที่ 1 เท่า